Bled

Bled (IPA: [bleːt], németül Veldes, IPA: [ˈfeldəs]) város és az azonos nevű község központja Északnyugat-Szlovéniában, a Felső-Krajna régióban. A Júliai-Alpokban található, kedvelt turistaközpont. A község települései Bled, Bodešče, Bohinjska Bela, Koritno, Kupljenik, Obrne, Ribno, Selo pri Bledu, Slamniki és Zasip. Története A település területe már a kőkorszak óta lakott. A bledi vár első említése II. Henrik 1004. április 10-re datált adományozólevelében található, mikor Uelden néven I. Albuin brixeni püspöknek adományozta a vidéket. Az 1278-as dürnkruti csata után Habsburg Rudolfhoz került, mikor legyőzte II. Ottokár cseh királyt. 1364-től Bled a középkori Krajnai Hercegség része volt, majd 1809 és 1816 között a Napóleon által létrehozott Illír tartományokhoz tartozott. 1813-ban Ausztria visszafoglalta, 1816-tól az Illír Királyság, 1849-től a Krajnai Hercegség osztrák koronatartomány része lett 1918-ig. Az Osztrák–Magyar Monarchia széthullása után a területet 1918-ban a Jugoszláv Királysághoz kapcsolták, Bled Karađorđević kormányzó nyári rezidenciája lett. Ezt a hagyományt Josip Broz Tito is folytatta, ő is itt építtette fel nyári lakhelyét (ma ez az épület egy luxusszálloda). 1938-ban itt írták alá a bledi egyezményt Magyarország és a kisantant államai között. Bled 1996-ban lett önálló község. 2000-ben ide tette székhelyét a IEDC-Bled School of Management. Turizmus Bled legnagyobb turisztikai attrakciója a gleccservájta Bledi-tó. Felette egy szirten pedig az emblematikus bledi vár látható. A 19. század második felében Arnold Rikli (1823–1906) svájci üzletember jelentősen hozzájárult a város turisztikai fejlődéséhez. Az enyhe éghajlat miatt Bledet már számos arisztokrata látogatta akkoriban a világ minden tájáról. Ma fontos kongresszusi és sportközpont (golf, horgászat, lovaglás), valamint hegyi túrák kiindulópontja, melyek egy része a közeli Triglavi Nemzeti Parkba vezet a Vintgar-szurdok felé. A tó közepén egy kis szigeten áll a Nagyboldogasszony-templom. A szigetről gyakran hallani harangzengést, mivel az a hiedelem, hogy aki háromszor megrántja a harang kötelét, annak nagy szerencséje lesz. A szigeten már az őskorból való nyomokat is találtak. A templom előtt itt állt Živa, a szláv szerelem- és termékenység-istennő szentélye. A szigetre csónakkal, vagy a helyi, pletna nevű bárkával lehet eljutni. Érdekességek Bled Szlovénia-szerte ismert bledi krémes nevű vaníliakrémeséről (kremna rezina vagy kremšnita – a név eredete a német Cremeschnitte, azaz „krémes szelet” szóra vezethető vissza). A sziget templomához 99 lépcső vezet. Esküvőkkor a hagyomány szerint a vőlegény által vezetett menyasszonynak ez úton csendben kell vonulnia. Itt írták alá 1938-ban a bledi egyezményt és 1954-ben a Balkán-paktum politikai együttműködésről szóló részét. 2002-ben itt volt a 35. sakkolimpia. Híres emberek Blaž Kumerdej, szlovén filológus és tanár, Bled egyik magaslati részén született 1738-ban. Slavko Avsenik, zenész és zeneszerző, Begunjében született Bled közelében, 1929. november 26-án. Tomaz Bernik (1967–) érsebész és főorvos Špela Pretnar, síelő, olimpiai sportoló, született Bledben 1973. március 5-én Sara Isakovič, szabad stílusú úszó, született Bledben 1988. június 9-én Julius von Payer, sarkkutató, született Šanovban, 1841. szeptember 2-án, meghalt 1915. augusztus 19-én Bledben Itt hunyt el balesetben Odörfer Kristóf (1858-1901) főreáliskolai tanár. Képek Testvérvárosok Bressanone (Brixen), Bolzano-Bozen, Olaszország Velden am Wörther See, Karintia, Ausztria Jegyzetek További információk Hivatalos honlap (szlovénul, angolul, németül és olaszul) A bledi sziget hivatalos honlapja (szlovénul és angolul) A bledi vár hivatalos honlapja (szlovénul, angolul, és németül) Bled a Szlovén turizmus honlapján (szlovénul, angolul, németül, olaszul, franciául, oroszul és spanyolul)